Boekresensie: Meer as jou seerkry – Groei as jy stukkend isMeer as jou seerkry: Groei as jy stukkend is deur Johannes de Villiers word deur Tafelberg Uitgewers uitgegee. Hierdie boek met sy treffende knalrooi voorblad trek baie aandag op boekwinkels se rakke. Ek was baie nuuskierig om dit te lees omdat ek De Villiers se vorige boek, Blydskap: Mindfulness-wenke vir ’n vreugdevolle lewe (2020) waardevol gevind het. Meer as jou seerkry: Groei as jy stukkend is stel geensins teleur nie. Dié publikasie beslaan 239 bladsye en is opgedeel in vier dele, naamlik “Groei in ’n stukkende lewe”, “Om te rou”, “Dinge wat help” en “Die groter prentjie”. Daar is verskeie hoofstukke onder elke afdeling. Die skrifgrootte is lesersvriendelik, en De Villiers skryf in ’n onderhoudende geselstrant. Ek hou veral daarvan dat hy nie net by uiteenlopende deskundiges en terapeute kers opsteek nie, maar ook met gewone mense gesels om hulle inspirerende ware verhale aan die leser te bring. “Swaarkry, so onwelkom as wat dit ook al mens se lewe mag wees, kan jou op die lang termyn ’n sterker, wyser en meer deernisvolle mens maak as wat jy voorheen was. Mits jy jou swaarkry reg benader. Dié proses word posttraumatiese groei genoem en is moontlik die sleutel wat jou lewe, ongeag hoe stukkend dit vandag is, kan transformeer” (13). Met hierdie kernboodskap as wegspringplek, raadpleeg De Villiers mense wat al geweldige seerkry beleef het oor hoe dit werk. Die gevolg is ’n helende boek wat inspireer en vol wysheid en insig is. Daar is ook praktiese wenke en raad wat die leser kan toepas. Ek hou veral van die boodskap dat mens kan rou oor jou pyn en trauma, maar dat daar tog lewe ná trauma is wat goeie dinge of positiewe gevolge kan inhou. En dat jy jouself verlof mag gee om dankbaar te wees oor hierdie groei, al rou jy oor die pyn. “Soms moet jy die feit eer dat party dinge wreed was en jou gekwes het en dat jy dit nie verdien het nie. Maar dit beteken ook nie jy hoef jou lewensverhaal te verwens nie” (143). Lizette Rabe, joernalistiekprofessor aan die Universiteit Stellenbosch, stap sedert 2009, toe een van haar seuns oorlede is, soms die pad met ander ouers wat ook ’n kind aan die dood afgestaan het. Haar bemoedigende woorde hieroor is: “Jy is nie alleen nie. Jy vóél verskriklik alleen, jy dink jy is die enigste mens op aarde wat so verskriklik swaarkry, maar daar is ander mense wat dieselfde emosie ervaar, wat weet wat is die diepte en wydte en omvang van jou verlies” (180). De Villiers brei in die hoofstuk getiteld “Anti-broos” uit oor hoe jy kan leer om met worsteling en terugslae in jou lewe om te gaan, want dis soos enige ander vaardigheid wat jy kan slyp. Hy noem dat Angela Duckworth, een van die wêreld se voorste navorsers oor vasbytmentaliteit (“grit”), voorstel dat mens ’n vasbytprojek moet hê. “Dit is iets wat jou uitdaag, wat soms só moeilik is dat jy aan jouself begin twyfel, maar waarmee jy desondanks deurdruk” (163). “Dis iets waarvoor jy die motivering binne jou eie gemoed moet kry. Daarom is dit belangrik dat jou vasbytprojek iets moet wees waarin jy opreg belangstel. As jy iets moeilik genoeg gekies het, sal jy by tye lus raak om tou op te gooi. Dis juis dan – wanneer dinge uitdagend raak en jou geloof wankel – dat die projek ’n waardevolle leergeleentheid raak” (164). De Villiers het joga as sy vasbytprojek gekies. Die uitdagende posisies wat hy moes baasraak, het hom geleer dat “wanneer die storms in jou lewe eendag opduik, weet jy daar is ongetapte reserwes in jou gees wat jy kan inspan” (165). Ek hou van die benadering dat mens die geweldige verreikende omvang van jou pyn en trauma mag erken en aanvaar, maar ten spyte van jou seerkry wel kan streef om nuwe groei in jou lewe te verwelkom. Dat jy jou verlies kan oorleef en wel sterker anderkant uitkom. Meer oor die outeur: Johannes de Villiers is ’n joernalis en joga-instrukteur wat in Bloemfontein woon. Hy is ook betrokke as meditasie-instrukteur aan die Robertson Dharma Centre en rig mense af in Zen-meditasie. Skaf gerus jou kopie van Meer as jou seerky: Groei as jy stukkend is hier aan. Dit is ook by goeie boekwinkels beskikbaar.